
ΔΕΛΤΙΟ ΤΥΠΟΥ

Βρυξέλλες, 16 Ιουνίου 2008 

100 δις ευρώ το κόστος της  ξηρασίας στην Ε.Ε. τα τελευταία 30 χρόνια.

"Η πρόσβαση σε επαρκείς ποσότητες νερού καλής ποιότητας είναι θεμελιώδης σημασίας για την καθημερινή ζωή κάθε πολίτη, αλλά και για τις περισσότερες οικονομικές δραστηριότητες" δήλωσε ο ευρωβουλευτής της ΝΔ κ. Γιάννης Γκλαβάκης με αφορμή την Παγκόσμια Ημέρα κατά της ερημοποίησης και της ξηρασίας. Η ερημοποίηση και η ξηρασία είναι αποτέλεσμα πολλών διαφορετικών παραγόντων και οδηγεί σε υποβάθμιση του εδάφους σε τέτοιο βαθμό, ώστε να μην μπορεί να αναπτυχθεί ούτε γεωργία, ούτε κτηνοτροφία, ούτε δάση. Στην εποχή μας, το φαινόμενο έχει επιταχυνθεί λόγο της υπερεκμετάλλευσης των αγροτικών εκτάσεων, της υπερκατανάλωσης νερού αλλά και των κλιματικών αλλαγών και των ακραίων καιρικών φαινομένων
Την τελευταία τριακονταετία, ο αριθμός και η ένταση των κρουσμάτων ξηρασίας στην ΕΕ αυξήθηκε με ραγδαίους ρυθμούς. Ο αριθμός των περιοχών και των κατοίκων που επλήγησαν από ξηρασία αυξήθηκε κατά 20% περίπου μεταξύ του 1976 και του 2006. Ένα από τα πλέον εκτεταμένα φαινόμενα ξηρασίας παρατηρήθηκε το 2003, στη διάρκεια της οποίας επλήγησαν περισσότεροι από 100 εκατομμύρια κάτοικοι, καθώς και το ένα τρίτο της επικράτειας της ΕΕ. Το κόστος των ζημιών στην ευρωπαϊκή οικονομία ήταν τουλάχιστον 8,7 δισεκατομμύρια ευρώ. Το συνολικό κόστος των φαινομένων ξηρασίας την τελευταία τριακονταετία ανέρχεται σε 100 δισεκατομμύρια ευρώ.

Πρέπει να σημειωθεί ότι το φαινόμενο αυτό δεν παρουσιάζεται με την ίδια ένταση σε όλες τις περιφέρειες της ΕΕ, με την κυριότερη ένταση να παρουσιάζεται στα νοτιότερα κράτη μέλη. Στις Μεσογειακές χώρες το πρόβλημα είναι εντονότερο στην Ισπανία με ποσοστό μεγαλύτερο του 40% των εδαφών της, ενώ με μικρή διαφορά ακολουθεί η Ιταλία και η Πορτογαλία.
Στη χώρα μας, σύμφωνα με την τελευταία έκθεση της Εθνικής Επιτροπής για την Καταπολέμηση της Ερημοποίησης, 35% των ελληνικών εδαφών αντιμετωπίζουν υψηλό κίνδυνο ερημοποίησης,  άλλο τόσο αντιμετωπίζουν μέτριο κίνδυνο ενώ 16% χαμηλό. Στις περιοχές "υψηλού κινδύνου" συγκαταλέγονται τμήμα της Θεσσαλίας, η Ανατολική Στερεά Ελλάδα, η Ανατολική Πελοπόννησος, η Νοτιο-ανατολική Κρήτη αλλά και τα νησιά του Αιγαίου που απειλούνται από την αιολική διάβρωση των εδαφών, δηλαδή από τους ισχυρούς ανέμους. Συγκεκριμένα στην Ελλάδα υπολογίζεται ότι πρέπει να βγουν εκτός εκμετάλλευσης 3 εκ. στρέμματα, δηλαδή το 8% της γεωργικής γης, διότι βρίσκονται σε κατάσταση ερημοποίησης. Το ίδιο ισχύει και για το 15% των παραθαλάσσιων πεδινών περιοχών, δηλαδή περίπου 6 εκ. στρέμματα που καλλιεργούνται υπερεντατικά.

Ο κ. Γκλαβάκης τονίζει ότι "για τη γεωργία συγκεκριμένα απαιτούνται μεγάλες ποσότητες νερού και για το λόγο αυτό πρέπει να ληφθούν μέτρα για την βελτίωση της διαχείρισης του στις αγροτικές περιοχές και στις κτηνοτροφικές μονάδες ενθαρρύνοντας τις εγκαταστάσεις και τα ποτιστικά συστήματα που κάνουν ορθολογική και αποδοτική χρήση του νερού".

